Kudiza 28
Yumanyi Yimunateli Kuwana haWebu Sayiti Yetu?
Yesu Kristu wayilejeli atumbanji twindi nindi: “Chejeji chenu chitoñekaña kumesu awantu, kulonda amonaña nyidimu yenu yayiwahi, alemeshaña Tata yenu wudi mwiwulu.” (Matewu 5:16) Dimuloña wutwazatishilaña chiwahi yozelu yinakutuñatuñawu makonu kushilahu niIntaneti. Nsañu yayivulu yahosha hayuma yitwakuhwelela ninyidimu yazatañawu aYinsahu jaYehova yekala haWebu sayiti yetu, jw.org/lun. Nsañwinyi yimunateli kuwanahu?
Ñakwilu yamuBayibolu katalisha hamalwihu avula kwihulawu. Munateli kuwana ñakwilu yamalwihu asweja kulema avula kwihulawu antu. Malwihu atanu nakamu ayakula mutilakiti yinakwila nawu Komana Munakukeña Kwiluka Ñakwilu Yanawa Malwihu? yidi haIntaneti mumadimi akubadika 400. Munateli cheñi kuwana Bayibolu yaNew World Translation mumadimi akubadika 100 ninyikanda yayivulu yatukwashaña kudiza Bayibolu, kushilahu nimukanda waChumanyi Chacheni Chatañishaña Bayibolu? nimagazini amaha aKaposhi Kakutalila niAwake! Nyikanda yayivulu yeniyi munateli kuyitañila haIntaneti hela kutiyilila hela kuloñolola mumazu akukwata, PDF, hela EPUB haIntaneti. Munateli kupulinta yipapilu yantesha yamwidimi datiyañayi muntu wukweti mpwila nakumwinka. Hadi cheñi nyikanda yidi mujividiyo mumadimi amavulu awatumama. Munateli kuloñolola haIntaneti yimwenu yakutaña Bayibolu, yimwenu yaBayibolu nitumina twatuwahi twakutiyililaku hampinji yakunooka.
Nsañu yalala yahosha hadi aYinsahu jaYehova. Ashañahu cheñi nsañu yayiha nitumavidiyo twatwihi tunakuhosha hamudimu wetu wamukaayi kejima, yuma yinakumwekana yakundama hadi aYinsahu jaYehova ninyidimu yitwazataña hakukwasha antu adi mulukadi. Munateli kuwana nsañu yinakuhosha hakupompa kwankambi ninsañu yinateli kuyikwasha kuhanjeka natusanji twetu twanyitayi.
Twatoñekaña chejeji chansañu yalala mumaluña akwakulehi ahamaseki kuhitila mukuzatisha yozelu yeniyi. Antu akumatuña ejima kushilahu nikwituña daAntarctica anakuhetelamu. Tunakulomba netu ‘izu daYehova dendi lufuchi,’ mukaayi kejima kulonda kumulemesha Nzambi.—2 Atesalonika 3:1.
Indi jw.org/lun yakwashaña ñahi antu amavulu kudiza nsañu yalala yamuBayibolu?
Yumanyi yimukukeña kudiza haWebu sayiti yetu?
kmb_Latn cjk_Latn cjk_Latn cjk_Latn cjk_Latn lua_Latn kmb_Latn lua_Latn